CELEX: 32011D0827
Language: et
Date: 2011-11-30 00:00:00
Title: 2011/827/EL: Nõukogu rakendusotsus, 30. november 2011 , millega muudetakse rakendusotsust 2011/77/EL Iirimaale liidu finantsabi andmise kohta

13.12.2011   
            
            
               ET
            
            
               Euroopa Liidu Teataja
            
            
               L 329/7
            
         NÕUKOGU RAKENDUSOTSUS,
   30. november 2011,
   millega muudetakse rakendusotsust 2011/77/EL Iirimaale liidu finantsabi andmise kohta
   (2011/827/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 11. mai 2010. aasta määrust (EL) nr 407/2010, millega luuakse Euroopa finantsstabiilsusmehhanism, (1) eriti selle artikli 3 lõiget 2,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Iirimaa taotluse alusel andis nõukogu Iirimaale rahalist abi (rakendusotsus 2011/77/EL), (2) et toetada tugevat majandus- ja rahandusreformikava, mille eesmärk on taastada usaldus ja võimaldada majandusel tagasi pöörduda jätkusuutliku kasvu teele ning tagada Iirimaa, euroala ja liidu finantsstabiilsus.
            
         
               (2)
            
            
               Kooskõlas rakendusotsuse 2011/77/EL artikli 3 lõikega 9 vaatas komisjon koos Rahvusvahelise Valuutafondiga ning Euroopa Keskpangaga konsulteerides neljandat korda läbi edusammud, mida Iirimaa ametiasutused on kokkulepitud meetmete rakendamisel saavutanud, samuti kõnealuste meetmete tõhususe ning majandusliku ja sotsiaalse mõju.
            
         
               (3)
            
            
               Bank of Irelandi juba olemasolevad kapitalinõuded on vähenenud 500 miljonilt eurolt 350 miljoni euroni tulenevalt kohustuste täiendavast juhtimisest ning allutatud võlainstrumentidega seotud riskimaanduslepingute lõpetamisest saadud tulust.
            
         
               (4)
            
            
               Iirimaa ametiasutused on taotlenud krediidiühistute sektori raamistiku tugevdamist hõlmavate õigusaktide koostamise tähtaja edasilükkamist 2012. aasta teise kvartali lõpuni, et saaks põhjalikult konsulteerida sidusrühmadega. Vahepeal keskenduvad ametiasutused kõige raskemas olukorras olevate krediidiühistute puuduste kõrvaldamisele, kaitstes samal ajal hoiuseid, et tagada finantsstabiilsus.
            
         
               (5)
            
            
               Iirimaa ametiasutused on taotlenud stabiilsuse ja kasvu pakti hiljutiste paranduste jõustamist tagavate eelarvepoliitilist vastutust käsitlevate kavandatavate õigusaktide koostamise tähtaja pikendamist 2012. aasta esimese kvartali lõpuni, et saaks põhjalikult konsulteerida sidusrühmadega.
            
         
               (6)
            
            
               Kõnealuseid suundumusi arvesse võttes tuleks muuta rakendusotsust 2011/77/EL,
            
         ON VASTU VÕTNUD KÄESOLEVA OTSUSE:
   Artikkel 1
   Rakendusotsuse 2011/77/EL artiklit 3 muudetakse järgmiselt:
   
               1)
            
            
               lõike 7 punkt g asendatakse järgmisega:
               
                           „g)
                        
                        
                           Iirimaa siseriiklikud pangad rekapitaliseeritakse 2011. aasta juuli lõpuks (võttes arvesse asjakohaseid muudatusi seoses äriühingute Irish Life & Permanent ja Bank of Ireland varade kavandatud müügi ja kohustuste juhtimise toiminguga) kooskõlas 2011. aasta usaldatavusnõuete kohase likviidsuse hindamise ja usaldatavusnõuete kohase kapitali hindamise tulemustega, mille Iirimaa Keskpank tegi teatavaks 31. märtsil 2011. Koormuse täiendavaks jagamiseks viiakse Bank of Irelandi rekapitaliseerimise 0,35 miljardi euro suurune viimane etapp lõpule 2011. aasta lõpuks ning Irish Life & Permanenti mis tahes täiendav rekapitaliseerimine viiakse lõpule pärast kindlustustegevuse lõpetamist.”;
                        
                     
         
               2)
            
            
               lõike 7 punktid e ja p jäetakse välja;
            
         
               3)
            
            
               lõikesse 8 lisatakse järgmised punktid:
               
                           „d)
                        
                        
                           esitatakse parlamendile (Oireachtas) õigusakt, millega kehtestatakse krediidiühistute suhtes tugevam õiguslik raamistik, sealhulgas tõhusamad juhtimis- ja reguleerivad nõuded;
                        
                     
                           e)
                        
                        
                           võetakse meetmed, millega tugevdatakse usaldusväärset eelarvestrateegiat ja eelarveraamistikku. Iirimaa võtab vastu ja rakendab eelarve-eeskirja, mille kohaselt kõik täiendavad ettenägematud tulud aastatel 2011–2015 suunatakse eelarvepuudujäägi ja võla vähendamisse. Iirimaa võtab vastu eelarvepoliitilise vastutuse seaduse, mille sätted hõlmavad keskmise tähtajaga eelarveraamistikku koos iga valdkonna kulutuste jaoks mitmeks aastaks ettenähtud siduvate piirmääradega ja eelarve-eeskirju ning tagab eelarve nõuandekomisjoni sõltumatuse. Seda tehes võtab Iirimaa arvesse kõiki läbivaadatud majanduse juhtimise reforme liidu tasandil ja tugineb juba tehtud reformidele.”
                        
                     
         Artikkel 2
   Käesolev otsus on adresseeritud Iirimaale.
   Artikkel 3
   Käesolev otsus avaldatakse Euroopa Liidu Teatajas.
   
      Brüssel, 30. november 2011
      
         
            Nõukogu nimel
         
         
            eesistuja
         
         J. VINCENT-ROSTOWSKI
      
   
   
      (1)  ELT L 118, 12.5.2010, lk 1.
   
      (2)  ELT L 30, 4.2.2011, lk 34.